b'\n_START_ARTICLE_\nPrstni odtis\n_START_PARAGRAPH_\nPrstni odtis je odtis, ki ga naredi ko\xc5\xbea blazinice \xc4\x8dlove\xc5\xa1kega prsta. Nikoli \xc5\xa1e niso na\xc5\xa1li dveh ljudi, niti enojaj\xc4\x8dnih dvoj\xc4\x8dkov, ki bi imela identi\xc4\x8dni prstni odtis, zato se prstni odtisi uporabljajo za dokazovanje istovetnosti osebe._NEWLINE_Biometri\xc4\x8dni na\xc4\x8din identifikacije posameznika, pomeni individualno obravnavanje \xc4\x8dlovekovih fizi\xc4\x8dnih lastnosti ali zna\xc4\x8dilnosti obna\xc5\xa1anja in zajem ter shranjevanje tega vzorca (imenovan tudi \xc5\xbeivi vzorec), v standardni podatkovni obliki. Ta vzorec se v postopku identifikacije primerja z vzorcem (imenovan tudi shranjeni vzorec ali podpis), ki temelji na istih zna\xc4\x8dilnostih in je shranjen v varnostnem sistemu. Primerjava obeh vzorcev potrdi ali zavr\xc5\xbee identiteto posameznika._NEWLINE_Pri tovrstni identifikaciji je pozornost usmerjena na majhno \xc5\xa1tevilo fizi\xc4\x8dnih zna\xc4\x8dilnosti, ki so lastne izklju\xc4\x8dno eni osebi. Mednje spadajo barva glasu, na\xc4\x8din hoje, zna\xc4\x8dilnosti obraza, vzorec \xc5\xa1arenice, odtis dlani in prstov (DNK pri tem ni vklju\xc4\x8dena, ker je vzor\xc4\x8denje DNK po\xc4\x8dasno in pomeni poseg v telo). Najbolj dozorel, napreden in najrazvitej\xc5\xa1i na\xc4\x8din je preverjanje na osnovi prstnih odtisov._NEWLINE_Dolgoletne raziskave in izku\xc5\xa1nje nam ka\xc5\xbeejo, da so prstni odtisi trenutno najzanesljivej\xc5\xa1i na\xc4\x8din preverjanja identitete oseb. Kljub nekaterim sodnim procesom v ZDA, so prstni odtisi \xc5\xa1e vedno nedvomen dokaz identitete posameznika. Ve\xc4\x8dina dana\xc5\xa1njih biometri\xc4\x8dnih sistemov temelji na prepoznavanju prstnih odtisov._NEWLINE_Fiziolo\xc5\xa1ko je prstni odtis konfiguracija grebenov s porami, ki jih delijo doline. Le\xc5\xbeijo na o\xc5\xbeilju, neposredno pod ko\xc5\xbeo. Morfologija (oblika) prstnega odtisa je povezana s specifi\xc4\x8dnimi elektri\xc4\x8dnimi in toplotnimi zna\xc4\x8dilnostmi ko\xc5\xbee. To pomeni, da svetlobo, toploto ali elektri\xc4\x8dno napetost (ali kombinacijo vseh) lahko uporabimo za zajem podobe prstnega odtisa. Prstni odtis nastane \xc5\xbee pri razvoju zarodka in se ne spremeni s starostjo osebe, temve\xc4\x8d raste v svoji prvotni obliki in po kon\xc4\x8dani rasti osebe ostane v svoji velikosti nespremenjen. Prav tako se po po\xc5\xa1kodbi obnovi v prvotno obliko. Enojaj\xc4\x8dni dvoj\xc4\x8dki nimajo enakih prstnih odtisov._NEWLINE_Majhen odstotek populacije (npr. rudarji in majhno \xc5\xa1tevilo glasbenikov) ima prstne odtise, zaradi stalnega trenja, po\xc5\xa1kodovane. V razvitih dr\xc5\xbeavah je ta odstotek zanemarljiv in ne predstavlja omembe vredne te\xc5\xbeave za identifikacijske sisteme, ki temeljijo na prstnih odtisih._NEWLINE_Za zajem zna\xc4\x8dilnosti vzorca prstnega odtisa, obstaja ve\xc4\x8d algoritemskih metod. Najbolj raz\xc5\xa1irjene metode temeljijo na prepoznavanju vzorca ali izvle\xc4\x8dku minucij. V primeru algoritmov, ki temeljijo na minucijah, je prstni odtis sestavljen iz grobih zna\xc4\x8dilnosti, kot so loki, zanke in zasuki, ter drobnih zna\xc4\x8dilnosti (minucije) kot so predvsem bifurkacije (razdelitve), delte (zdru\xc5\xbeevanja v obliki \xc4\x8drke Y) in zaklju\xc4\x8dki grebenov. Prstni odtis ima med 30 in 40 minucij. Zna\xc4\x8dilnost vsake od njih je polo\xc5\xbeaj (koordinate), tip (bifurkacija, delta ali zaklju\xc4\x8dek) in usmerjenost (orientacija). Skupek zna\xc4\x8dilnosti minucij lahko da predlogo za prstni odtis. \xc4\x8ce so zna\xc4\x8dilnosti natan\xc4\x8dno zajete, je mo\xc5\xbenost, da bi imela dva prstna odtisa enake zna\xc4\x8dilnosti, izjemno nizka._NEWLINE_Elektronski zajem slik in algoritmi za razpoznavanje vzorcev, so danes dovolj razviti, da vzorec prstnega odtisa avtomatsko obdelajo in shranijo. V ve\xc4\x8d primerih za ta postopek obstojajo tudi standardi. Ti standardi obstojajo za vzorce, ki temeljijo na minucijah. Najbolj uporabljan je standard, ki ga v ZDA predpisuje NIST. Kljub temu je oklepanje standardov ovira za fleksibilnost razvijalcev algoritmov in omejuje njihovo intelektualno lastnino. Tako naletimo na razkorak med oklepanjem standarda in med natan\xc4\x8dnostjo in hitrostjo, ko gre za standardizacijo procesa.\n_START_SECTION_\nTehnologija \xc4\x8ditalnikov prstnih odtisov\n_START_PARAGRAPH_\nZa zajem prstnih odtisov, so na trgu \xc5\xa1tevilne tehnologije. Najbolj znane so; opti\xc4\x8dna, kapacitivna, radijska, tehnologija tlaka, mikro-elektro-mehani\xc4\x8dna in toplotna.\n_START_SECTION_\nOpti\xc4\x8dna\n_START_PARAGRAPH_\nZa od\xc4\x8ditavanje podobe prstnega odtisa so uporabljene digitalne kamere. Prst polo\xc5\xbeimo na ustrezno osvetljeno stekleno plo\xc5\xa1\xc4\x8do. Za pribli\xc5\xbeanje objekta snemanja slu\xc5\xbeijo posebne le\xc4\x8de. Slika je zajeta z mno\xc5\xbeico to\xc4\x8dk CMOS ali CCD, ustrezne lo\xc4\x8dljivosti in spremenjena v sive odtenke (od 2 do 16 tonov). Pomanjkljivost te tehnike je prstni odtis, ki ostane na stekleni plo\xc5\xa1\xc4\x8di in ga lahko ponovno uporabimo (zlorabimo) in dejstvo izredno te\xc5\xbeavnega razlo\xc4\x8devanja med \xc5\xbeivim prstom in dobro oblikovano imitacijo.\n_START_SECTION_\nKapacitivna\n_START_PARAGRAPH_\nKo polo\xc5\xbeimo prst na mno\xc5\xbeico to\xc4\x8dk, ob\xc4\x8dutljivih na spremembe elektri\xc4\x8dne napetosti, se razlike v napetosti med grebeni (prete\xc5\xbeno voda) in dolinami (prete\xc5\xbeno zrak) zapi\xc5\xa1ejo kot slika. Kljub ob\xc4\x8dutljivosti tega na\xc4\x8dina na elektrostati\xc4\x8dne motnje v okolju in ostala elektri\xc4\x8dna polja, je ta tehnika ena od nabolj raz\xc5\xa1irjenih. Prav tako jo je dokaj enostavno zaobiti z imitacijami prstov in latentnimi odtisi.\n_START_SECTION_\nRadijska\n_START_PARAGRAPH_\n\xc4\x8ce prst obsevamo z radijskimi valovi nizke intenzitete, deluje kot oddajnik in razlike v oddaljenosti med grebeni in dolinami so razpoznavne kot mno\xc5\xbeica ustrezno usmerjenih to\xc4\x8dkovnih anten. Prst mora biti v stiku z oddajno povr\xc5\xa1ino tipala. Ta na\xc4\x8din temelji na fiziolo\xc5\xa1kih zna\xc4\x8dilnostih ko\xc5\xbee. Suha zunanja plast ko\xc5\xbee in povrhnjica imata namre\xc4\x8d manj\xc5\xa1o elektri\xc4\x8dno prevodnost od \xc5\xbeive plasti ko\xc5\xbee pod njima. Radijsko tipalo tako bistveno bolje prepoznava prstne odtise od tipal, ki od\xc4\x8ditavajo le povr\xc5\xa1ino prsta. Radijsko tipalo je te\xc5\xbeko prevarati z umetnim prstom. V praksi ga uporabljamo v stati\xc4\x8dni in linijski razli\xc4\x8dici. Stati\xc4\x8dna ima pomanjkljivost zaradi latentnih odtisov in ve\xc4\x8dje izpostavljene povr\xc5\xa1ine. Teh pomanjkljivosti linijska izvedba nima.\n_START_SECTION_\nTla\xc4\x8dna\n_START_PARAGRAPH_\nTo\xc4\x8dkovna mno\xc5\xbeica, ob\xc4\x8dutljiva na tlak, je sestavljena iz piezo-elektri\xc4\x8dnih elementov, ki zajemajo vzorec grebenov, ko nanjo polo\xc5\xbeimo prstni odtis. Kljub \xc5\xa1tevilnim pomanjkljivostim te tehnike (slaba ob\xc4\x8dutljivost, nezmo\xc5\xbenost razlikovanja med pravim in umetnim prstom, ob\xc4\x8dutljivost na premo\xc4\x8dan pritisk) kar nekaj proizvajalcev razvija prototipe.\n_START_SECTION_\nMikro-elektro-mehani\xc4\x8dna\n_START_PARAGRAPH_\nMikro-elektro-mehani\xc4\x8dna metoda je ostala na stopnji med raziskavo in razvojem ter med uporabo v razli\xc4\x8dnih aplikacijah. V laboratorijih so naredili mno\xc5\xbeico mikro-mehani\xc4\x8dnih tipal, ki zaznavajo grebene in doline prstnega odtisa, vendar ne morejo zagotoviti robustnosti in \xc5\xa1iroke uporabnosti. Prav tako je nemogo\xc4\x8de lo\xc4\x8devanje med \xc5\xbeivim prstom in imitacijo.\n_START_SECTION_\nTermi\xc4\x8dna\n_START_PARAGRAPH_\nPiro-elektri\xc4\x8dni material lahko razliko v temperaturi spremeni v dolo\xc4\x8deno napetost. Ta na\xc4\x8din je zelo raz\xc5\xa1irjen in je uporabljen tudi v infrarde\xc4\x8dih kamerah. Termi\xc4\x8dni \xc4\x8ditalnikc prstnega odtisa, ki temelji na uporabi tega materiala, meri temperaturno razliko med to\xc4\x8dkami, ki so v stiku (grebeni) in med tistimi, ki niso (doline)._NEWLINE_Termi\xc4\x8dni pristop ima \xc5\xa1tevilne prednosti. To je neob\xc4\x8dutljivost na stati\xc4\x8dno elektriko in odsotnost signala poslanega iz \xc4\x8ditalnika na prst. Termi\xc4\x8dni na\xc4\x8din deluje tako v skrajnih, kot v normalnih temperaturnih pogojih. Zamenjava \xc5\xbeivega prsta z imitacijo je te\xc5\xbeavna._NEWLINE_Slabost termi\xc4\x8dnega na\xc4\x8dina je, da slika hitro izgine. Ko prst polo\xc5\xbeimo na tipalo, je v za\xc4\x8detku velika razlika v temperaturi, vendar \xc5\xbee po kratkem \xc4\x8dasu (manj kot ena sekunda) slika izgine, ker se temperatura izena\xc4\x8di. \xc4\x8ce je termi\xc4\x8dno tipalo izpostavljeno son\xc4\x8dnim \xc5\xbearkom, se tako segreje, da prste te\xc5\xbeko ali pa sploh ne prepoznava. Pred uporabo ga je potrebno ohladiti na normalno temperaturo s sen\xc4\x8denjem.\n_START_SECTION_\nStati\xc4\x8dna ali od\xc4\x8ditavana slika\n_START_PARAGRAPH_\nVe\xc4\x8dino zgoraj opisanih tehnik lahko uporabljamo na dva na\xc4\x8dina. Kot stati\xc4\x8dno sliko, ki jo zajemamo na okencu enake velikosti kot je prstni odtis tako, da na povr\xc5\xa1ino pritisnemo prst za toliko \xc4\x8dasa, kolikor je potrebno za zajem slike. Prednost te tehnike je, da zajame celotno sliko v enem koraku. Pomembna pomanjkljivost pa je velikost \xc4\x8ditalnika in dejstvo, da na povr\xc5\xa1ini \xc4\x8ditalnika ostane prstni odtis. Drugi na\xc4\x8din je uporaba pravokotnega okenca \xc5\xa1irine enake \xc5\xa1irini slike in le nekaj to\xc4\x8dk vi\xc5\xa1ine, preko katerega navpi\xc4\x8dno potegnemo s prstom. Ta na\xc4\x8din zahteva, da sliko zajemamo sekcijsko in jo programska oprema rekonstruira v celoto. Prednost je gotovo v majhnosti tipala, manj\xc5\xa1e, vplivom okolja izpostavljene povr\xc5\xa1ine, stabilnosti slike in dejstvu, da je \xc4\x8ditalec samo\xc4\x8distilen. Na njem ne ostajajo latentni odtisi. Zaradi kratke obstojnosti termi\xc4\x8dne razlike, je to tudi edina metoda, ki jo lahko uporabimo pri termi\xc4\x8dnih \xc4\x8ditalnikih.\n_START_SECTION_\nNa\xc4\x8dini prepoznavanja prstnih odtisov\n_START_PARAGRAPH_\nPrepoznavanje prstnih odtisov lahko uporabljamo v zelo velikem \xc5\xa1tevilu razli\xc4\x8dnih aplikacij, vendar vse zahtevajo osnoven postopek. Ta ni odvisen od tehnologije, uporabljene za zajem slike ali pa od programske opreme namenjene obdelavi, shranjevanju in primerjanju vzorcev.\n_START_SECTION_\nRegistracija in primerjanje\n_START_PARAGRAPH_\nKot za\xc4\x8detni korak, je potrebno registrirati prstne odtise oseb. Registracija je sestavljena iz zajema in shranjevanja vzor\xc4\x8dnega prstnega odtisa dolo\xc4\x8dene osebe. Ni potrebno omenjati, da je postopek potrebno opraviti v ustrezno varovanem okolju. Odvzet prstni odtis ali zbir izvle\xc4\x8dka podatkov o prstnem odtisu, se imenuje predloga (tudi registrirana predloga) osebe. Med delovanjem sistema, \xc4\x8ditalci prstnih odtisov, podatke ali vzorce (tudi vzor\xc4\x8dena predloga) zajemajo in obdelujejo tako kot med registracijo. Programska oprema vzorec primerja s predlogo ali s predlogami. \xc4\x8ce sta skladna, je s tem potrjena istovetnost (identifikacija) osebe. \xc4\x8ce vzorec primerjamo z eno predlogo, npr. pri potrditvi istovetnosti uporabnika pametne kartice, se proces imenuje avtentikacija ali ugotavljanje pristnosti.\n_START_SECTION_\nZajem slike\n_START_PARAGRAPH_\nJe pridobivanje to\xc4\x8dkovne slike celotnega prstnega odtisa, ob ustrezni lo\xc4\x8dljivosti. Sestavljena je iz sosledja vodoravnih okvirov velikosti 8\xc3\x97280 pik pri 4-bitni lo\xc4\x8dljivosti.\n_START_SECTION_\nRekonstrukcija slike\n_START_PARAGRAPH_\nOb predpostavki, da je bilo preko \xc4\x8ditalca s prstom potegnjeno v razumnem \xc4\x8dasu, prekrivanje slede\xc4\x8dih se slik omogo\xc4\x8da rekonstrukcijo slike prstnega odtisa. Programska oprema, potrebna za rekonstrukcijo, je \xc5\xbee vgrajena v \xc4\x8ditalcu. Rekonstruirana slika ima 8-bitno lo\xc4\x8dljivost, zaradi izbolj\xc5\xa1anja lo\xc4\x8dljivosti med rekonstrukcijo okvirjev, kar je skladno s specifikacijami FBI IQS.'